+-----------------------------------------------------------------------+
| 2. ปัจจัยความเสี่ยง                                                       |
+-----------------------------------------------------------------------+

บริษัทฯ ได้ตระหนักถึงความสำคัญของการบริหารความเสี่ยงต่อการดำเนินธุรกิจ
โดยถือว่าการบริหารความเสี่ยงเป็นองค์ประกอบที่สำคัญของทุกกระบวนการในการดำเนินธุรกิจของบริษัทฯ
ทั้งนี้ ฝ่ายบริหารมีการทบทวนความเสี่ยง แผนบริหารความเสี่ยง
โดยพิจารณาปัจจัยสภาพแวดล้อมที่เปลี่ยนแปลงไปที่ส่งผลกระทบต่อการดำเนินงานของบริษัทฯ
รวมถึงการติดตามผลการดำเนินงาน ตามแผนบริหารความเสี่ยง
รายงานต่อคณะกรรมการบริหารความเสี่ยง เป็นประจำทุกรายไตรมาส
เพื่อควบคุมความเสี่ยงอย่างต่อเนื่อง

คณะกรรมการบริหารความเสี่ยงมีบทบาทสำคัญในการกำหนดนโยบาย
ทบทวนความเพียงพอของนโยบาย และกำกับดูแลการนำกรอบการบริหารความเสี่ยงของบริษัทฯ
ไปปฏิบัติ ติดตามการระบุความเสี่ยง ประเมินความเสี่ยง
ความเพียงพอของการจัดการความเสี่ยงที่สำคัญ การรายงานความเสี่ยง
และปฏิบัติหน้าที่ตามที่คณะกรรมการบริษัทมอบหมาย

ในปี 2555 บริษัทฯ มีความเสี่ยงที่มีนัยสำคัญ ตามทะเบียนความเสี่ยงขององค์กร โดยแยกเป็น 2
ส่วนคือ 1)ความเสี่ยงในธุรกิจน้ำประปาที่มีอยู่ในปัจจุบัน
2)ความเสี่ยงในส่วนที่เกี่ยวข้องกับการทำธุรกิจใหม่ (ธุรกิจอื่นๆ ที่นอกเหนือจากธุรกิจน้ำประปา)
ซึ่งในแต่ละส่วนได้จัดจำแนกความเสี่ยงออกเป็นแต่ละประเด็นโดยสามารถสรุปได้ดังนี้

  -----------------------------------------------------------------------
  1. ความเสี่ยงในธุรกิจน้ำประปาที่มีอยู่ในปัจจุบัน

  -----------------------------------------------------------------------

1.  การเพิ่มขึ้นของผู้ผลิตน้ำประปารายอื่นเข้ามาในพื้นที่จ่ายน้ำของบริษัทฯ

จากประมาณการใช้น้ำประปาที่มีอัตราการเจริญเติบโตของพื้นที่จ่ายน้ำประมาณ 10
ล้านลูกบาศก์เมตร โดยแบ่งเป็นการเจริญเติบโตในพื้นที่ฝั่งตะวันออกของแม่น้ำท่าจีน
ซึ่งจ่ายน้ำจากโรงผลิตน้ำบางเลน เพิ่มขึ้นปีละ 8 ล้านลูกบาศก์เมตร
และในพื้นที่ฝั่งตะวันตกของแม่น้ำท่าจีนที่จ่ายน้ำจากโรงกรองน้ำโพธาราม
ที่จ่ายเข้ามาในพื้นที่จ่ายน้ำเดิมของบริษัทฯ เพิ่มขึ้นปีละ 2 ล้านลูกบาศก์เมตรนั้น บริษัทฯ
ยังไม่พบผลกระทบต่อการเจริญเติบโตของปริมาณจ่ายน้ำในพื้นที่หลักของบริษัทฯ
แต่อย่างไรก็ตามเทศบาลนครสมุทรสาคร ซึ่งอยู่ในระหว่างก่อสร้างโรงผลิตน้ำขนาด 48,000
ลูกบาศก์เมตรต่อวัน ที่อำเภอบ้านแพ้ว จังหวัดสมุทรสาคร
จะแล้วเสร็จและดำเนินการจ่ายน้ำได้ในช่วงไตรมาส 2 ของปี 2556
ซึ่งจะทำให้การประปาส่วนภูมิภาคสูญเสียพื้นที่จ่ายน้ำที่อยู่ในเขตเทศบาลนครสมุทรสาคร ปีละ 2
ล้านลูกบาศก์เมตร

ดังนั้น
เพื่อเป็นการป้องกันและลดผลกระทบอันเกิดจากการเข้ามาของโรงผลิตน้ำของเทศบาลนครสมุทรสาคร
บริษัทฯ จึงได้ทำการเจรจาโดยตรงกับทางเทศบาลนครสมุทรสาคร
ในเรื่องการส่งน้ำจากสถานีจ่ายน้ำของบริษัทฯ ให้กับเทศบาลนครสมุทรสาคร ซึ่งจะมีประโยชน์ 2
ด้าน คือ 1)
เป็นน้ำจ่ายสำรองในกรณีที่โรงผลิตน้ำของเทศบาลนครสมุทรสาครไม่สามารถผลิตน้ำประปาได้ในบางช่วง
และ 2) เป็นการเพิ่มปริมาณการจ่ายน้ำของบริษัทฯ ในพื้นที่ของเทศบาลนครสมุทรสาคร
โดยเฉพาะลูกค้ากลุ่มอุตสาหกรรมที่อยู่ในพื้นที่ของเทศบาลนครสมุทรสาคร

มาตรการการควบคุมความเสี่ยง

ขณะนี้ บริษัทฯ ได้มีการเตรียมการปรับปรุงสถานีส่งน้ำประทุ่มแบนให้เป็นสถานีจ่ายน้ำ
เพื่อสนับสนุนการขยายเขตจ่ายน้ำของการประปาส่วนภูมิภาค ไปยังพื้นที่องค์การบริหารส่วนตำบล
(อบต.) ต่างๆ เช่น อบต.บางหญ้าแพรก อบต.ท่าจีน อบต.ท่าทราย
รวมถึงโรงงานตามแนวถนนวิเชียรโชฎก

2.  การเปลี่ยนแปลงนโยบายภาครัฐเกี่ยวกับน้ำบาดาล

บริษัทฯ ได้ดำเนินการศึกษาความต้องการใช้น้ำประปาในพื้นที่ให้บริการในระยะยาว อีกทั้งบริษัทฯ
ได้ดำเนินการรวบรวมข้อมูลของผู้ประกอบการที่เป็นผู้ใช้น้ำ 2 ระบบ
เพื่อศึกษาและวิเคราะห์ผลกระทบต่อปริมาณการใช้น้ำประปาที่ลดลง
หรือสัดส่วนการใช้น้ำประปาต่อน้ำบาดาลในกรณีที่มีการลด
หรือยกเลิกค่าอนุรักษ์น้ำบาดาลภายหลังจากที่รัฐบาลได้มีประกาศลดค่าอนุรักษ์น้ำบาดาลลง จาก
8.50 บาท/ลบ.ม. เป็น 4.50 บาท/ลบ.ม. โดยมีผลบังคับใช้ตั้งแต่วันที่ 1 ตุลาคม 2555
เป็นต้นไปนั้น บริษัทฯ ดำเนินการเฝ้าติดตามปริมาณการใช้น้ำประปาของผู้ใช้น้ำ 2 ระบบ
ว่ามีสัดส่วนของการใช้น้ำประปาต่อน้ำบาดาลที่เปลี่ยนแปลงหรือไม่
ซึ่งจากการเฝ้าติดตามยังคงไม่พบการเปลี่ยนแปลงสัดส่วนของการใช้น้ำประปาแต่อย่างใด

ภายหลังจากการที่การประปาส่วนภูมิภาค ได้มีการปรับขึ้นอัตราค่าน้ำประปาตั้งแต่เดือนสิงหาคม
2554 นั้น
พบว่าการปรับอัตราค่าน้ำประปาไม่ส่งผลกระทบต่อปริมาณการขายน้ำของบริษัทฯจากข้อมูลอัตราการเติบโตของผู้ใช้น้ำ
50 รายแรก มีการปรับตัวสูงขึ้น
เนื่องจากผู้ใช้น้ำในภาคอุตสาหกรรมยังมีความจำเป็นที่จะใช้น้ำประปาเป็นหลักในกระบวนการผลิตสาเหตุจากที่น้ำบาดาลยังไม่มีคุณภาพที่ดีพอสำหรับใช้ในกระบวนการผลิต

มาตรการการควบคุมความเสี่ยง

บริษัทฯ
ได้ดำเนินการติดตามข้อมูลของการเปลี่ยนแปลงนโยบายภาครัฐที่เกี่ยวข้องกับน้ำบาดาลอยู่ตลอดเวลา
ประกอบกับรวบรวมข้อมูลความต้องการใช้น้ำของผู้ใช้น้ำภาคพาณิชยกรรม และภาคครัวเรือน
จากการรวบรวมข้อมูลพบว่าผู้ใช้น้ำยังคงมีความต้องการใช้น้ำประปาเพิ่มมากขึ้น นอกจากนี้บริษัทฯ
ให้งบประมาณการสนับสนุนกิจกรรมที่รณรงค์ในเรื่องการลดใช้น้ำบาดาลซึ่งเป็นสาเหตุของการเกิดแผ่นดินทรุดอย่างต่อเนื่อง

3.  เทคโนโลยีที่ใช้ในการบำบัดน้ำเสีย และปรับคุณภาพน้ำ

ปัจจุบันนี้ผู้ประกอบการหลายแห่งมีความสนใจที่จะนำเทคโนโลยีที่ใช้ในการบำบัดน้ำเสีย
และปรับคุณภาพน้ำ โดยนำน้ำที่ใช้แล้วนำกลับมาใช้ใหม่เพื่อลดปริมาณการใช้น้ำประปา
อีกทั้งยังเป็นการลดต้นทุนการผลิต บริษัทฯ จึงได้ทบทวนต้นทุนการผลิตน้ำประปาจากน้ำเสีย
และติดตามแนวโน้มการใช้เทคโนโลยีเมมแบรนในประเทศไทยและพร้อมกันนี้บริษัทฯ
ได้ติดตามความเคลื่อนไหวอย่างต่อเนื่องของผู้ใช้น้ำรายใหญ่ที่มีแนวโน้มในการนำเทคโนโลยีเมมเบรมมาใช้ในการบำบัดน้ำ

มาตรการการควบคุมความเสี่ยง

บริษัทฯ ติดตามความก้าวหน้าของเทคโนโลยีเมมเบรน
และดำเนินการศึกษาภัยคุกคามจากเทคโนโลยีเมมเบรน
จากผลการศึกษาพบว่าเทคโนโลยีเมมเบรนมีโอกาสสร้างภัยคุกคามแก่บริษัทฯ
โดยอาจส่งผลต่อยอดการจ่ายน้ำ
เนื่องจากต้นทุนการผลิตน้ำประปาจากน้ำเสียภายในโรงงานด้วยวิธีเมมเบรนมีแนวโน้มลดลง
และมีความเป็นไปได้ที่จะทำให้ต้นทุนของค่าน้ำลดต่ำกว่าราคาที่ซื้อน้ำประปาจากการประปาส่วนภูมิภาค
โดยเฉพาะอย่างยิ่งตั้งแต่ ปี 2562 เป็นต้นไป
ซึ่งอาจจะเป็นแรงจูงใจอย่างหนึ่งที่ทำให้โรงงานต่างๆ
ตัดสินใจลงทุนระบบบำบัดน้ำเสียและปรับปรุงคุณภาพน้ำ มีผลให้ยอดการจ่ายน้ำของ บริษัทฯ ลดลง

4.  คุณภาพ และปริมาณน้ำดิบไม่เพียงพอต่อการผลิต

บริษัทฯ มีกระบวนการตรวจสอบและติดตามสถานการณ์ปริมาณน้ำดิบในเขื่อน และประตูน้ำที่เกี่ยวข้อง
มีขั้นตอนในการจัดเก็บข้อมูลคุณภาพน้ำดิบ และตรวจสอบคุณภาพน้ำดิบก่อนเข้าสู่กระบวนการผลิต
อีกทั้งเฝ้าระวังเรื่องการตกค้างของสารเคมีจากยาฆ่าแมลง
โดยมีการส่งน้ำไปตรวจสอบคุณภาพที่ห้องปฏิบัติการภายนอกเพิ่มเติมจากการตรวจสอบจากห้องปฏิบัติการของบริษัทฯ

มาตรการการควบคุมความเสี่ยง

บริษัทฯ มีการดำเนินการประสานงานกับกรมชลประทาน สำนักงานสิ่งแวดล้อม ภาค 5
และการประปาส่วนภูมิภาค เพื่อหารือในเรื่องคุณภาพน้ำ และปริมาณน้ำ
และแนวทางแก้ไขกรณีที่เกิดเหตุการณ์ประกอบกับบริษัทฯ
ได้จัดเก็บข้อมูลปริมาณน้ำดิบจากแหล่งน้ำดิบของบริษัทฯ
และสถานการณ์น้ำในเขื่อนเพื่อนำมาวิเคราะห์ และสรุปผลเป็นประจำทุกเดือน

5.  กรณีเกิดภัยธรรมชาติทำให้ขาดปัจจัยการผลิต

จากสถานการณ์ที่เกิดเหตุการณ์น้ำท่วมครั้งใหญ่ เมื่อปี 2554 ทำให้บริษัทฯ
ได้จัดเตรียมแนวทางการปฏิบัติในภาวะฉุกเฉินอย่างต่อเนื่อง
เพื่อป้องกันการขาดแคลนปัจจัยการผลิตโดยเฉพาะสารเคมีซึ่งเป็นปัจจัยหลักในกระบวนการผลิตน้ำประปา
และประมาณการรวมถึงการวางแผนการใช้สารเคมีทั้งปี

มาตรการการควบคุมความเสี่ยง

บริษัทฯ ได้มีการทำสัญญาซื้อขายสารเคมีเป็นรายปี สำหรับสารเคมีหลักที่ใช้ในกระบวนการผลิต คือ
สารส้ม และคลอรีน ซึ่งการยืนยันราคาค่าสารเคมี เป็นราคาเดียวกันทั้งในส่วนของบริษัทฯ
และบริษัทในเครือ อีกทั้งมีการจัดหาผู้จำหน่ายสารเคมีอันดับรองเพื่อสำรองไว้ในกรณีที่มีความจำเป็น

6.  การยกเลิกสัญญาหรือเปลี่ยนแปลงเงื่อนไขในสัญญา

บริษัทฯ ได้รักษามาตรฐานในการผลิตน้ำประปาที่มีคุณภาพที่สะอาด
มีปริมาณน้ำที่เพียงพอต่อความต้องการ
และมีแรงดันน้ำต่อเนื่องตามเกณฑ์มาตรฐานที่กำหนดไว้ในสัญญา และสัญญาระหว่างบริษัทฯ
กับการประปาส่วนภูมิภาค มีความชัดเจนและครบถ้วนอย่างเพียงพอตามกระบวนการกฎหมาย บริษัทฯ
มีกระบวนการสื่อสารสู่ภายนอกองค์กร ในเรื่องของสัญญาดังกล่าว และในระยะยาว
ซึ่งได้ทำการศึกษาและมีแผนการขยายโรงกรองน้ำแห่งที่สองให้ครอบคลุมกับกับปริมาณความต้องการใช้น้ำ
โดยโรงกรองน้ำแห่งที่สองจะอยู่ในพื้นที่ที่มีความต้องการใช้น้ำ ซึ่งเป็นการลดต้นทุนการดำเนินการ
และจะมีผลต่อต้นทุนต่อหน่วยในการผลิตน้ำ และราคาที่เสนอขาย

มาตรการการควบคุมความเสี่ยง

บริษัทฯ ได้มีการติดตามแนวคิดของการประปาส่วนภูมิภาค
ในเรื่องที่เกี่ยวข้องกับการขอเปลี่ยนแปลงเงื่อนไขในสัญญา
และสร้างความเข้าใจกับบุคลากรของการประปาส่วนภูมิภาคในเรื่องเกี่ยวกับปริมาณน้ำที่จ่ายในพื้นที่

+-----------------------------------------------------------------------+
| 1.  ความเสี่ยงในส่วนที่เกี่ยวข้องกับการทำธุรกิจใหม่ (ธุรกิจอื่นๆ                      |
|     ที่นอกเหนือจากธุรกิจน้ำประปา)                                           |
+-----------------------------------------------------------------------+

1.  ศักยภาพของบุคลากรไม่รองรับต่อการขยายธุรกิจ

บริษัทฯ ดำเนินการจัดทำกรอบการพัฒนาบุคลากรที่สอดคล้องกับทิศทางของบริษัทฯโดยบริษัทฯ
ได้ใช้Individual Development Plan (IDP)เป็นเครื่องมือในการพัฒนาศักยภาพของบุคลากร
พร้อมทั้งมีการกำหนดเป้าหมายเกี่ยวกับการพัฒนาบุคลากร มีการอบรมทั้งในห้องเรียน
และวิธีการพัฒนาอื่นๆ เช่น การมอบหมายโครงการ การเพิ่มคุณค่าในงาน
และการให้คำปรึกษาแนะนำ เพื่อให้สามารถบรรลุผลการปฏิบัติงาน

มาตรการการควบคุมความเสี่ยง

บริษัทฯ
มีการเตรียมการศึกษาคุณสมบัติของตำแหน่งงานที่เกี่ยวข้องกับธุรกิจใหม่วิเคราะห์อัตรากำลังพนักงาน
เพื่อจัดเตรียมบุคลากรให้รองรับกับการขยายธุรกิจใหม่

2.  การเลือกผู้ร่วมธุรกิจผิดพลาด

ในการเลือกผู้ร่วมธุรกิจ บริษัทฯ ได้ทำการศึกษาประวัติ และผลประกอบการในอดีตของผู้ร่วมธุรกิจ
รวมถึงศักยภาพและสิทธิครอบครองในปัจจัยสำคัญที่มีอยู่ในการดำเนินธุรกิจนั้นๆ
โดยมีคุณสมบัติตามที่กำหนด บริษัทฯ มีขั้นตอนในการเข้าพบเพื่อทำความเข้าใจในผู้ร่วมธุรกิจ
และใช้การติดต่อประสานงาน เพื่อประเมินความสัมพันธ์ และวัฒนธรรมในการปฏิบัติงานร่วมกัน

มาตรการการควบคุมความเสี่ยง

บริษัทฯ
ได้มีการพัฒนาหลักเกณฑ์ในการคัดเลือกผู้ร่วมธุรกิจให้ชัดเจนยิ่งขึ้นโดยอาศัยการศึกษาเรียนรู้จากขั้นตอนในการกลั่นกรองผู้ร่วมธุรกิจที่เป็นสากล
ประสบการณ์จากการดำเนินงานครั้งที่ผ่านที่มา และผนวกกับสภาวะตลาดที่ควรจะเป็นในขณะนั้น

3.  ขาดความพร้อมในการจัดหาทรัพยากร และปัจจัยอื่นๆ ที่สำคัญ

ในการยื่นข้อเสนอโครงการ บริษัทฯ ได้ดำเนินการศึกษาและรวบรวมข้อมูลธุรกิจ
เทคโนโลยีที่เกี่ยวข้อง ต้นทุน และความเป็นไปได้ทางธุรกิจเบื้องต้น
เพื่อให้มีข้อมูลเพียงพอต่อการดำเนินการทุกครั้ง

มาตรการการควบคุมความเสี่ยง

บริษัทฯ
ได้มีการดำเนินการศึกษารวบรวมข้อมูลในธุรกิจใหม่ที่จะไปลงทุนไปว่าจะเป็นธุรกิจทางด้านพลังงาน
สิ่งแวดล้อม รวมถึงธุรกิจการบำบัดน้ำเสีย ทั้งนี้ บริษัทฯ
ยังมีการศึกษาในเรื่องเกี่ยวกับการเข้าไปมีส่วนร่วมของภาคเอกชนที่จะเข้าร่วมลงทุนกับภาครัฐ
เพื่อเป็นแนวทางการในการดำเนินธุรกิจใหม่

นอกจากความเสี่ยงหลักที่ได้ทำการขึ้นทะเบียนไว้ ยังต้องพิจารณาถึงเหตุการณ์ที่อาจเกิดขึ้นใหม่ๆ
ไม่จำกัดเฉพาะความเสี่ยงที่เป็นความเสียหาย แต่ยังรวมถึงปัจจัยแวดล้อมต่างๆ
ที่บ่งชี้โอกาสเกิดความเสี่ยงกับบริษัทฯ ภายใต้สถานการณ์ต่างๆ ที่เปลี่ยนแปลงไป
โดยกระบวนการบริหารความเสี่ยงจะต้องได้รับการออกแบบจให้สามารถบ่งชี้เหตุการณ์ที่อาจเกิดขึ้นและมีผลกระทบต่อองค์กร
ตลอดจนสามารถจัดการความเสียงให้อยู่ในระดับที่องค์กรยอมรับ
เพื่อให้เกิดความมั่นใจอย่างสมเหตุสมผลในการบรรลุวัตถุประสงค์ที่องค์กรกำหนด